鹡鸰颂

《鹡鸰颂》为唐玄宗书于开元七年（719年）秋天之行书书法，纸本，纵24.5公分、横184.9公分，现藏台北国立故宫博物院。

释文

鹡鸰颂，俯同魏光乘作，朕之兄弟唯有五人，比为方伯，岁一朝见，虽载崇藩屏而有睽谈笑，是以辍牧人而各守京职，每听政之后，延入宫掖，申友于之志，咏常棣之诗，邕邕如，怡怡如，展天伦之爱也，秋九月辛酉，有鹡鸰千数，栖集于麟德之庭树，竟旬焉，飞鸣行摇，得在原之趣，昆季相乐，纵目而观者久之，逼之不惧，翔集自若，朕以为常鸟无所志怀，左清道率府长史魏光乘，才雄白凤，辩壮碧鸡，以其宏达博识，名至轩槛，预观其事，以献其颂，夫颂者所以揄扬德业，褒赞成功，顾循虚昧，诚有负矣，美其彬蔚，俯同颂云。伊我轩宫，奇树青葱，蔼周庐兮。冒霜停雪，以茂以悦，恣卷舒兮。连枝同荣，吐绿含英，曜春初兮。蓐收御节，寒露微结，气清虚兮。桂宫兰殿，唯所息宴，栖雍渠兮。行摇飞鸣，急难有情，情有余兮。顾惟德凉，夙夜兢惶，惭化疏兮。上之所教，下之所效，实在予兮。天伦之性，鲁卫分政，亲贤居兮。爰游爰处，爰笑爰语，巡庭除兮。观此翔禽，以悦我心，良史书兮。